QTC กูรูปรับประมาณการรายได้ปี 58 ขึ้นลุ้นผลงาน 4Q58 นิวไฮ แนะซื้อเป้า 6.3 บ.
QTC ปรับประมาณการรายได้ปี 2558 ขึ้นจาก 976 ล้านบาทเป็น 1,142 ล้านบาท จากแนวโน้มรายได้ไตรมาส 4 ที่คาดว่าจะสูงเป็นประวัติการณ์ยังคงแนะนำซื้อราคาเป้าหมายปีหน้าที่ 6.33บาท ประเมินกำไรในปีหน้าที่ 110 ทรงตัวจากฐานที่สูงในปีนี้ โดยใช้ PER 11.50 เท่า แนะนำซื้อรับเงินปันผล และคาดว่าผลประกอบการไตรมาส 4 จะออกมาสูงเป็นประวัติการณ์นับตั้งแต่เข้าซื้อขายในตลาด
23 ธ.ค. 2558

บล.ดีบีเอสฯ ระบุในบทวิเคราะห์ (23 ธ.ค.) ว่าบริษัท คิวทีซี เอนเนอร์ยี่ จำกัด (มหาชน) หรือ QTC ปรับประมาณการรายได้ปี 2558 ขึ้นจาก 976 ล้านบาทเป็น 1,142 ล้านบาท จากแนวโน้มรายได้ไตรมาส 4 ที่คาดว่าจะสูงเป็นประวัติการณ์ จากโรงไฟฟ้าพลังงานทดแทนที่จะต้อง COD ให้ทันภายในปีนี้มิฉะนั้นจะต้องถูกตัดใบอนุญาต PPA คืน ทำให้รายได้ในไตรมาสสุดท้ายของปีคาดว่าจะอยู่ที่ 480 ล้านบาท 
นอกจากนี้ยังเป็นผลจากทางด้านฤดูกาลที่รายได้จะเข้ามาจากในไตรมาสสุดท้ายของปี โดยสิ้นเดือนพ.ย. มี Backlog เหลือ 384.67 ล้านบาท ซึ่งเราคาดว่าจะรับรู้ไปในปีหน้าประมาณ 180 ล้านบาท และเหลือรับรู้ในเดือน ธ.ค. 200 ล้านบาท ในขณะที่สองเดือนที่ผ่านมาคาดว่าน่าจะมีการรับรู้รายได้ไป 280 ล้านบาท 
ประเมินกำไรในปีนี้ขึ้นเป็น 132.47 ล้านบาท สูงสุดนับตั้งแต่เข้าซื้อขายในตลาด โดยไตมาสสุดท้ายจะเป็นผลประกอบการที่ดีที่สุดของปี ซึ่งหากดูจากปีก่อนหน้านี้จะพบกว่ากำไรเกือบทั้งหมดจะมาจากไตรมาสสุดท้ายเพียงไตรมาสเดียว เราประเมินอัตรากำไรสุทธิของบริษัทปีนี้จะต่ำกว่าในอดีตที่เคยขึ้นไปสูงถึง 12.26% ซึ่งในปีนี้เราประเมินว่าจะอยู่ที่ 11.59% 
ผู้บริหารประเมินว่าเงินปันผลจะไม่ต่ำกว่า 0.31 หรือเงินปันผลไม่ต่ำกว่า 6.23% โดยเงินปันผล 0.31 บาทเป็นเงินปันผลในปี 2555 ที่กำไรสุทธิอยู่ที่ 118.88 ล้านบาท ซึ่งในปีนี้กำไรสูงกว่า เราใช้อัตราเงินปันผลที่ต่ำที่สุดที่บริษัทเคยใช้ที่ 52% จะได้อัตราผลตอบแทนของเงินปันผลของปีนี้ที่ 6.92% อย่างไรก็ตาม ในกรณีที่ดีที่สุด อัตราการจ่ายเงินปันผลเคยสูงถึง 65% ซึ่งจะส่งผลให้อัตราเงินผลขึ้นไปสูงถึง 8.6% โดยรวมประเมินว่าระดับเงินปันผลในปีนี้ยังจูงใจมาก คือ อยู่ที่ระดับ 6.92%-8.6%
ยังคงแนะนำซื้อราคาเป้าหมายปีหน้าที่ 6.33บาท ประเมินกำไรในปีหน้าที่ 110 ทรงตัวจากฐานที่สูงในปีนี้ โดยใช้ PER 11.50 เท่า แนะนำซื้อรับเงินปันผล และคาดว่าผลประกอบการไตรมาส 4 จะออกมาสูงเป็นประวัติการณ์นับตั้งแต่เข้าซื้อขายในตลาด